কেরলের মেয়ে কোচির আল আসার কলেজের রসায়ন বিভাগের তৃতীয় বর্ষের ছাত্রী। হানান হামিদ। এক মাস আগেও কেউ তাঁকে খেয়াল করেনি। আর তিনিই এখন আলোকবৃত্তে। 
লেখাপড়া করতেই হবে। এমনই অদম্য ইচ্ছা নিয়ে রেল স্টেশনে মাছ বিক্রি করে খবরের শিরোনামে আসেন হানান হামিদ। আর সেই খবর নিয়েই তুলকালাম হয় সোশ্যাল মিডিয়ায়। 
মদ্যপ বাবা অনেক দিন আগেই সংসার ছেড়ে চলে যান। তার পর থেকেই মা মানসিক ভারসাম্যহীন। এই পরিস্থিতিতে সংসার সামলানো আর লেখাপড়া চালানোর কঠিন লড়াইটা সামলাতেই হয় হানানকে। তাঁকে নিয়ে খবর করে কেরলের একটি প্রথম শ্রেণির দৈনিক। আর তার পরেই হইচই পড়ে যায়। 

এই বিষয়ে অন্যান্য খবর

মাছ বেচে কলেজে পড়ে এই মেয়ে, বিতর্ক শেষে সুযোগ পেল সিনেমায়
কাঁদছে কেরল, পাশে কেন্দ্র ছাড়াও অন্য রাজ্য, বাংলার শুধু ‘মমতা’ প্রকাশ


ওই খবরে বলা হয়, নিজের লেখাপড়ার খরচ নিজে তুলতে রাত থাকতে বিছানা ছাড়তে হয় হানানকে। তিনটের সময়ে বেরিয়ে পড়তে হয় সাইকেল নিয়ে। চম্বক্করার পাইকারি মাছ বাজার থেকে কেনাকাটা সেরে অটোয় করে নিয়ে আসে কোচির থাম্মানান এলাকায়। বাড়ি ফিরেই শুরু হয় কলেজ যাওয়ার প্রস্তুতি। লোকাল বাসে ৬০ কিলোমিটার দূরের কলেজ। সারা দিন ক্লাস করে ফিরে বাজারে মাছ বিক্রি। রাতে বাড়ি ফিরে আবার ভোর তিনটেয় উঠে মাছ কিনতে যাওয়া। এটাই হামিদ হানানের ৩৬৫ দিনের রোজনামচা।
এখন বন্যাবিধ্বস্ত কেরল। শনিবারই হেলিকপ্টারে চেপে প্রধানমন্ত্রী নরেন্দ্র মোদী ও রাজ্যের মুখ্যমন্ত্রী পিনারাই বিজয়ন বিপর্যস্ত এলাকা ঘুরে দেখেছেন। শেষ পাওয়া খবরে মৃত্যুর সংখ্যা ৩২৪। বিপর্যস্ত ২ লাখ মানুষকে অন্যত্র সরাতে হয়েছে। প্রয়োজন প্রচুর ত্রাণ। ইতিমধ্যেই প্রধানমন্ত্রী কেন্দ্রের পক্ষে ৫০০ কোটি টাকা দেওয়ার কথা দিয়েছেন। বিভিন্ন রাজ্য সরকারও কোটি কোটি টাকা সাহায্য দিচ্ছে। এরই মধ্যে ওই এক রত্তি মেয়ে হানান হামিদ মুখ্যমন্ত্রীর ত্রাণ তহবিলে তুলে দিয়েছে তাঁর জমানো দেড় লাখ টাকা!
অঙ্কের পরিমাণে সেই টাকাটা হয়তো নেহাতই কম। কিন্তু অক্লান্ত পরিশ্রমে যে মেয়ে নিজের লেখাপড়া আর মায়ের চিকিৎসা চালায় সে যখন দেড় লাখ টাকা ত্রাণের জন্য দেয় তখন তা বাকি সব কিছুকেই ম্লান করে দেয়। তাঁকে কুর্নিশ জানাতেই হয়।
হানান জানিয়েছেন, তাঁর দারিদ্রের কথা জানার পরে অনেকেই তাঁকে সাহায্য করেছেন। অনেকে অর্থও দিয়েছেন। কিন্তু এখন বন্যার্তদের প্রয়োজন অনেক বেশি। মানুষের থেকে পাওয়া সাহায্যের অর্থ তিনি মানুষের সাহায্যের জন্যই দিয়ে দিতে চান।